พระราชกฤษฎีกาจัดตั้งเทศบาลเมืองสระบุรี จังหวัดสระบุรี (ฉบับที่ 2) พุทธศักราช 2480
พระราชกฤษฎีกา
จัดตั้งเทศบาลเมืองสระบุรี
จังหวัดสระบุรี (ฉะบับที่ ๒)
พุทธศักราช ๒๔๘๐
 

ในพระปรมาภิไธยสมเด็จพระเจ้าอยู่หัวอานันทมหิดล
คณะผู้สำเร็จราชการแทนพระองค์
(ตามประกาศประธานสภาผู้แทนราษฎร
ลงวันที่ ๔
สิงหาคม พุทธศักราช ๒๔๘๐)
อาทิตย์ทิพอาภา
พล.อ. เจ้าพระยาพิชเยนทรโยธิน
ตราไว้ ณ วันที่
๑ มีนาคม พุทธศักราช ๒๔๘๐
เป็นปีที่ ๔
ในรัชกาลปัจจุบัน

โดยที่เห็นสมควรกำหนดเขตเทศบาลเมืองสระบุรี
จังหวัดสระบุรีเสียใหม่ตามความจำเป็นแห่งการบริหารงานของเทศบาล

คณะผู้สำเร็จราชการแทนพระองค์ในพระปรมาภิไธยสมเด็จพระเจ้าอยู่หัว
อาศัยอำนาจตามความในมาตรา ๔๒ แห่งพระราชบัญญัติจัดระเบียบเทศบาล พุทธศักราช ๒๔๗๖
จึงให้ตราพระราชกฤษฎีกาขึ้นไว้ ดังต่อไปนี้

มาตรา ๑ พระราชกฤษฎีกานี้ให้เรียกว่า พระราชกฤษฎีกาจัดตั้งเทศบาลเมืองสระบุรี
จังหวัดสระบุรี (ฉะบับที่ ๒) พุทธศักราช ๒๔๘๐

มาตรา ๒[๑] ให้ใช้พระราชกฤษฎีกานี้ตั้งแต่วันประกาศในราชกิจจานุเบกษาเป็นต้นไป

มาตรา ๓ ให้ยกเลิกความในมาตรา
๔ แห่งพระราชกฤษฎีกาจัดตั้งเทศบาลเมืองสระบุรี จังหวัดสระบุรี พุทธศักราช ๒๔๗๘
และให้ใช้ความต่อไปนี้แทน
มาตรา ๔ ให้กำหนดเขตเทศบาลเมืองสระบุรี
จังหวัดสระบุรีไว้ดังนี้คือ
ด้านเหนือ
ตั้งแต่หลักเขตที่ ๑ ซึ่งตั้งอยู่ที่เส้นขนานเขตวัดบ้านอ้อยด้านตะวันตก
ต่อออกไปทางทิศเหนือจนจดริมแม่น้ำป่าสักฝั่งเหนือ
และเลียบตามริมฝั่งแม่น้ำนี้ไปทางทิศตะวันออกจนจดหลักเขตที่ ๒
ซึ่งตั้งอยู่ฝั่งเหนือของแม่น้ำป่าสักที่ตรงเส้นจากปากคลองเพรียวฝั่งตะวันออกตัดได้ฉากกับฝั่งเหนือของแม่น้ำป่าสัก
ด้านตะวันออก จากหลักเขตที่ ๒
ข้ามแม่น้ำป่าสักเป็นเส้นฉากกับฝั่งเหนือแล้วเลียบริมคลองเพรียวฝั่งตะวันออกจนจดหลักเขตที่
๓ ซึ่งตั้งอยู่ริมคลองเพรียวฝั่งตะวันออกและห่างจากศูนย์กลางของรางรถไฟ ๕๐๐ เมตร
วัดเป็นเส้นได้ฉากกับรางรถไฟตรงนั้น
ด้านใต้
จากหลักเขตที่ ๓ ขนานกับรางรถไฟและห่างจากศูนย์กลางราง ๕๐๐ เมตรไปทางทิศตะวันตก
จนจดหลักเขตที่ ๔ ซึ่งตั้งอยู่ห่างศูนย์กลางรางรถไฟ ๕๐๐ เมตร บนเส้นที่ได้ฉากกับรางรถและผ่านศูนย์กลางของถนนกั้นน้ำของกรมชลประทานตอนที่ตัดกับเส้นแนวเขตทางรถไฟด้านเหนือ
ด้านตะวันตก
จากหลักเขตที่ ๔ หักไปทางทิศเหนือตามเส้นที่ได้ฉากกับรางรถไฟ
และผ่านศูนย์กลางถนนกั้นน้ำของกรมชลประทาน จนจดหลักเขตที่ ๕ ซึ่งตั้งอยู่ที่ศูนย์กลางถนนกั้นน้ำของกรมชลประทานตัดกับเส้นแนวเขตทางรถไฟด้านเหนือ
จากหลักเขตที่
๕ เลียบไปตามเส้นศูนย์กลางของถนนกั้นน้ำของกรมชลประทานจนจดหลักเขตที่ ๖
ซึ่งตั้งอยู่ที่เส้นขนานเขตวัดบ้านออยด้านตะวันตกต่อออกไปทางทิศใต้จนตัดกับเส้นศูนย์กลางของถนนกั้นน้ำของกรมชลประทาน
จากหลักเขตที่ ๖
เป็นเส้นตรงเลียบเขตวัดบ้านอ้อยด้านตะวันตกไปจนบรรจบหลักเขตที่ ๑
ดังปรากฏในแผนผังท้ายพระราชกฤษฎีกานี้
ตามเส้นแนวเขตดังกำหนดในวรรคก่อน
ให้มีหลักย่อยปักไว้เป็นระยะ เพื่อแสดงแนวเขตด้วยตามควร

มาตรา ๔ ให้รัฐมนตรีว่าการกระทรวงมหาดไทยมีหน้าที่รักษาการให้เป็นไปตามพระราชกฤษฎีกานี้


ผู้รับสนองพระบรมราชโองการ
พ.อ.
พหลพลพยุหเสนา
นายกรัฐมนตรี
[เอกสารแนบท้าย]

๑.
แผนที่ท้ายพระราชกฤษฎีกาจัดตั้งเทศบาลเมืองสระบุรี จังหวัดสระบุรี (ฉบับที่ ๒)
พุทธศักราช ๒๔๘๐

(ดูข้อมูลจากภาพกฎหมาย)
























ศรินรัตน์/จัดทำ
๑๓ เมษายน ๒๕๖๓

อรญา/ตรวจ
๙ มิถุนายน ๒๕๖๓

[๑] ราชกิจจานุเบกษา
เล่ม ๕๔/-/หน้า ๑๗๗๓/๗ มีนาคม ๒๔๘๐